
1.	יש להחתים קבלן ראשי או משני, בכל עבודה הנעשית בתחומי המוסד 
 החינוכי, על טופס שבו הוא יצהיר שהוראות הבטיחות והגהות של העובדים בתחום שבו עליו לעסוק, על פי פקודת הבטיחות בעבודה, חלות עליו. יש להתנות את קבלתו לעבודה בחתימתו על הטופס הנ"ל. ההחתמה על הטופס היא באחריות מזמין העבודה ומנהל המוסד החינוכי (ראו את הטופס בנספח ו להלן).
2.	יש לדרוש שבתוכנית העבודה יצוינו סידורי בטיחות נאותים הנדרשים בעת ביצועה של העבודה שלשמה הגורם החיצוני מועסק במוסד. ציון סידורי הבטיחות הוא באחריות מזמין העבודה ומנהל המוסד.
3.	בעת ביצוע עבודות בנייה וחפירה יש לגדר את אזור הבנייה בגידור שימנע מתלמידים ומכל גורם שאינו מורשה ומוסמך גישה אל אזור הבנייה. הגידור הוא באחריות הקבלן המבצע ובפיקוחו של מנהל המוסד החינוכי.
4.	יש ליידע את ממונה הבטיחות בכל העבודות הקבלניות הנעשות במוסד, החל מתחילת ביצוען ועד לסיומן, וזאת כדי שיוכל לפקח על ביצוען של הוראות הבטיחות.
5.	על מזמין העבודה לדרוש מהקבלן להציג בפניו פוליסת ביטוח שמבטיחה את ביטוח עובדיו ומעניקה להם כיסוי במקרה של תאונות העלולות להתרחש בזמן העבודה.
6.	על מנהל המוסד לדרוש מהקבלן לדווח לו מראש על הכוונה להכניס ציוד כבד או 
 	רכב כבד, וזאת כדי להפנות את הציוד לדרך עוקפת ולהימנע מהימצאותו על ציר 
 	הכניסה הראשי של המוסד המשמש את התלמידים.
7.	הקמת פיגומים לגובה תיעשה על ידי בונה פיגומים מוסמך. יש לוודא כי הפיגומים עשויים מחומרים עמידים וכי הם עומדים בתקנים הנדרשים. בדיקת הפיגומים היא באחריות הקבלן, ועליה לעמוד בפיקוח מזמין העבודה.
8.	עם סיום יום העבודה על הקבלן לסלק  גורמים המסכנים את העוברים והשבים ואת העובדים, כמו, למשל, יתדות בולטים, קרשים בלתי-מחוברים, מסמרים, מוטות ברזל הבולטים בשטח, בורות בלתי-מוגנים מפני נפילה וכד'.

